SL Uradni list Evropske unije C 199/41

Tožba, vložena 26. junija 2007 – Republika Madžarska proti Komisiji Evropskih skupnosti

(Zadeva T-221/07)

(2007/C 199/77)

Jezik postopka: madžarščina

Stranke

Tožeča stranka: Republika Madžarska (zastopnik: J. Fazekas)

Tožena stranka: Komisija Evropskih skupnosti

Predlogi tožeče stranke

— Odločba Komisije z dne 16. aprila 2007 o nacionalnem načrtu razdelitve pravic do emisije toplogrednih plinov, o katerem je Madžarska obvestila Komisijo skladno z Direktivo 2003/87/ES Evropskega parlamenta in Sveta, naj se razglasi za nično;

— Komisiji Evropskih skupnosti naj se naloži plačilo stroškov.

Tožbeni razlogi in bistvene trditve

Tožeča stranka izpodbija odločbo Komisije z dne 16. aprila 2007 o nacionalnem načrtu razdelitve pravic do emisije toplogrednih plinov, o katerem je Madžarska obvestila Komisijo skladno z Direktivo 2003/87/ES Evropskega parlamenta in Sveta (1). Skladno z izpodbijano odločbo, madžarski nacionalni načrt razdelitve ne izpolnjuje določenih, v Prilogi III k Direktivi 2003/87/ES navedenih pogojev.

Tožeča stranka svojo tožbo utemeljuje na dejstvu, da Direktiva 2003/87/ES in zlasti njen člen 9(3), Komisiji ne daje pooblastila za določitev skupnega števila pravic do emisije, ki jih lahko države članice razdelijo, neodvisno od nacionalnih načrtov, ki jih te izdelajo in posredujejo v skladu s členoma 9(1) in 11(2) navedene direktive, in za določitev skupnega števila pravic do emisije, ki jih je mogoče razdeliti, ki so jih države članice določile v teh nacionalnih načrtih razdelitve.

Tožeča stranka v primeru, da bi Sodišče prve stopnje presodilo, da je Komisija ravnala v mejah pooblastil, ki jih ima na podlagi Direktive 2003/87/ES, meni, da je Komisija napravila očitno napako pri oceni skupnega števila pravic do emisije, ki jih je mogoče razdeliti, ki se nahajajo v nacionalnem načrtu razdelitve. Po mnenju Madžarske, Komisija pri svoji presoji ni upoštevala izračunov in podatkov iz nacionalnega načrta razdelitve, zaradi česar je kršila načelo sorazmernosti; uporabila je neustrezne izračune in očitno napačne podatke, ki so nujno pripeljali do napačne določitve skupnega števila.

Tožeča stranka poleg tega trdi, da naj bi tožena stranka v postopku s tem, da je določila način izračuna in podatke, ki so bili uporabljeni za določitev skupnega števila pravic do emisije, ki jih je mogoče razdeliti, brez objektivnega posvetovanja z državami članicami – med katerimi je Madžarska – in s tem, da ni upoštevala dodatnih informacij tožeče stranke, jih je v tem postopku od nje sama zahtevala, kršila načelo lojalnega sodelovanja.

Na koncu tožeča stranka meni, da tožena stranka ni izpolnila obveznosti obrazložitve, ker, prvič, ni zadostno obrazložila dejstva, da ni upoštevala nacionalnega načrta razdelitve, ki ga je posredovala Madžarska, ali izračunov in podatkov, ki se nahajajo v tem načrtu, drugič, ni zadostno ustrezno obrazložila izračunov in podatkov, ki jih je uporabila, tretjič, ni obrazložila, čemu ni upoštevala dodatnih informacij Madžarske, ki jih je v postopku od nje sama zahtevala.

(1) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, str. 32; posebna izdaja v madžarskem jeziku, poglavje 15, zvezek 7, str. 631).